UNA ALIANÇA PER A LA CONSTRUCCIÓ NACIONAL

La federació PSM-Entesa Nacionalista, conscient de la necessitat, més peremptòria que mai, que veus nacionalistes de les Illes Balears  siguin presents al Congrés del Diputats, aprovà a la Convenció celebrada el passat més d’octubre una proposta d’aliança amb aquesta finalitat.
L’espoli fiscal que no deixen de patir les nostres illes, la precària situació de la nostra llengua, el migrat avanç que suposà la reforma estatutària, les inversions deficitàries per part de l’Estat, i a sobre el constant menyspreu dels grans partits estatalistes respecte aquestes problemàtiques, fan més necessari que mai obtenir una representació de caire nacional al Congrés dels Diputats. 
En aquest moment, cabdal pels pobles de les Illes Balears, quan es senten veus que preconitzen el tancament a la baixa del procés autonòmic i l’hostilitat cap als postulats de recobrament nacional és creixent, cal que les formacions polítiques facin un esforç de superació d’antigues rivalitats, obviïn els legítims interessos de partit tot supeditant-los al suprem interès de la construcció nacional. En definitiva cal adoptar positures des d’un veritable sentiment patriòtic.
En aquesta tasca ningú hi sobra, es tracta de sumar. Sumar des de la generositat i l’altura de mires, oblidant rancúnies i enfrontaments, deixant de banda decisions electoralistes o concepcions basades en fonamentalismes ideològics. No es pot construir un país, una nació, des de l’exclusió. L’objectiu de la construcció nacional ha de convocar  a totes les formacions polítiques, col·lectius i persones que hi vulguin combregar. Més enllà de les pròpies autodefinicions ideològiques tots aquells que es sentin cridats a participar en aquest procés hi ha de tenir cabuda. Hem de superar el passat per signar el futur. Caldrà l’aportació de molts per recuperar els drets nacionals que ens arrabassaren fa gairebé 300 anys.
Per  tot això, la Federació PSM-Entesa Nacionalista, com a força majoritària del nacionalisme a les Illes Balears, convoca a aquest camí  per d’unitat a totes les forces polítiques, sense exclusions, que assumeixin els següents postulats com a base programàtica d’una aliança per a la construcció nacional a les Illes Balears:

1.	Dret d’autodeterminació dels pobles de les Illes Balears.
2.	Països Catalans com a realitat cultural i subjecte polític de futur des de la igualtat dels pobles que el conformen.
3.	Llengua Catalana oficial, amb el dret a usar-la de la ciutadania i el deure de conèixer-la, amb la conseqüent defensa del seu ús social a tots els àmbits.
4.	Cultura catalana com a tret identitari comú entre els pobles de les Illes Balears i de la resta de pobles dels Països Catalans.
5.	Superació de l’actual marc estatutari vers el reconeixement de la pròpia sobirania.
6.	Defensa del territori i el medi ambient des de la concepció de la ineludible necessitat de salvaguardar la pròpia terra per aconseguir un redreçament nacional.
7.	Extensió del drets socials, polítics i laborals en el camí d’avançar cap a una societat més justa i solidària.
8.	Polítiques d’inclusió social per a la integració de tots els ciutadans de les Illes Balears, independentment del seu origen, en un projecte nacional comú des del respecte a la diversitat.
9.	Suport a l’economia productiva des del foment de la recerca i la innovació amb especial cura a les empreses generadores de treball i riquesa.
10.	 Compromís amb l’honestedat i transparència necessàries per bastir un nou país lliure de la xacra de la corrupció.

Aquests punts per a la construcció d’una nació lliure, moderna, pròspera i justa volen ser la base comuna de trobada per conformar una aliança política sense exclusions, i seran comunicats a les forces polítiques nacionalistes i progressistes, així com a grups municipals independents, col·lectius socials i persones concretes de rellevància social. Així mateix se’n farà difusió entre tota la ciutadania convidant-la a participar en aquest procés de recobrament nacional.